Document ID: /roh_data/filtered/fineweb-2-filterrobots_roh.jsonl.gz/73432

Claustra
Las pendicularas Claustra-Madrisa vulan realisar in ressort da famiglia «Ober Ganda» a Claustra-Vitg. Perquai vul la vischnanca reveder la planisaziun locala e lubir in contract cun dretg da construcziun. En il ressort è planisà in hotel cun 156 letgs, 78 abitaziuns da vacanzas, in’ustaria e parcadis. Il suveran votescha era davart abolir la «Lex Koller» communala e davart il preventiv e pe da taglia per l'onn 2019.
Cuira
Votantas e votants da Cuira decidan ina giada dapli davart ils indrizs da sport «Obere Au». Quella giada vai per in credit da 44 milliuns francs per il project «Eisball» – che vul concentrar las purschidas da ballape e hockey sin l’areal «Obere Au». Plinavant decidan ils da Cuira sche la vischnanca da Maladers duai vegnir integrada en la citad. Votantas e votants da Maladers han gia approvà l’incorporaziun a la radunanza communala.
Tavau
Il suveran da Tavau sto deliberar in credit da bun 20 milliuns francs per modernisar il center dal vitg, meglier ditg la plazza «Arkaden» sin la promenada. Igl è previs da stgaffir ord ils parcadis ina nova plazza publica, modernisar il kino, sanar il center da sport, remplazzar la halla existenta cun ina halla traidubla, schlargiar la via da scola e stgaffir parcadis aifer il bajetg da la GKB. L’entir project vul Tavau realisar en 6 etappas. Plinavant ha Tavau dad eleger in commember per la suprastanza (2. scrutini), adattar la concessiun per il Lai da Tavau e reveder la planisaziun locala «Palüda».
Panaduz
La vischnanca decida davart in credit da 18 milliuns francs per bajegiar ina nova halla polivalenta. Quella duai cumpigliar ina halla da gimnastica dubla ed ulteriuras localitads per scola e scolina. La nova halla sin l’areal da scola «Ruver» duai esser finida la fin dal 2020.
Domat
Domat vul realisar in nov sutpassadi «Gassa surò» datiers da la staziun. Votantas e votants decidan davart in credit da 7,5 milliuns francs. Uschia vulan ins manar il traffic sut ils binaris ora e schliar las barrieras da la viafier. Votantas e votants han era da decider davart il preventiv ed il pe da taglia per l'onn 2019 e davart in credit per sanar la baselgia Sogn Gion.
Glion
La vischnanca da Glion decida davart in credit da bun 7,6 milliuns francs per renovar l’areal dals autos da posta sin la staziun. Suenter che la Viafier retica ha renovà la staziun ed ils binaris, vul la vischnanca realisar a partir da l’onn proxim in areal per ils autos da posta, plazs da parcar ed ina nova zona da peduns sin la staziun.
Val
La vischnanca da Val decida davart pliras cumponentas co sanar las pendicularas. I va per introducir ina nova taxa d’alloschament, ina taxa per promover il turissem e per auzar la taglia sin immobiglias. Questas entradas plus ina contribuziun da la vischnanca furman la summa da 900’000 francs che la vischnanca vul pajar mintg’onn a las pendicularas. Persuenter pon ils giasts ir gratuitamain cun la cabina si Gadastatt.
Arosa
La vischnanca dad Arosa duai sa participar cun 6 milliuns francs ad ina nova organisaziun tetgala per il provediment da sanadad. Quel duai cumpigliar il center da seniors, la spitex, il center medicinal ed il servetsch da salvament sut in tetg e cunquai spargnar custs. La vischnanca vul surlaschar a la nova organisaziun differentas immobiglias e participaziuns en la valita da 6 milliuns francs.
Flem
Tranter Flem e Laax duai dar ina nova via per peduns e velocipedists. Ils custs totals muntan ad 1,25 milliuns francs – la vischnanca da Flem sto la finala surpigliar 570’000 francs. La nova via per peduns e velocipedists maina davent da la Via Prau la Selva enfin tar il parcadi Staderas.
Zernez
Zernez sto anc occupar dus posts en suprastanza communala, damai che be 4 persunas eran vegnidas elegidas en l’emprim scrutini. Per il segund scrutini è enconuschent actualmain in candidat: Riet Denoth.
Mustér
Mustér sto cumplettar sia suprastanza communala. Sco sulet candidat è enconuschent actualmain Wendelin Jacomet da Mumpé Medel. El vul remplazzar Iso Mazzetta che sa retira la fin da l’onn.
Alvra
La vischnanca d'Alvra elegia sia suprastanza communala. Dus da sis suprastants han demissiunà. Sco president communal è Daniel Albertin gia vegnì re-elegì la fin d'october per in'ulteriura perioda d'uffizi.
Samignun
Samignun sto anc occupar in post en suprastanza communala. En l'emprim scrutini la fin d'october era vegnì elegì Cla Davaz – las ulteriuras persunas n'han betg cuntanschì la maioritad absoluta. Sco president communal è gia confermà Walter Zegg.
RTR votaziuns 25-11-2018